Ekkert lát er á tilfellum fuglaflensu í villtum fuglum hér á landi og Matvælastofnun berast enn margar tilkynningar um dauða og veika fugla,. Brigitte Brugger, sérgreinadýralæknir hjá stofnunni segir að smit hafi greinst á víð og dreif um landið í mörgum fuglategundum.
Að sögn Brigette hefur Matvælastofnun borist linnulausar tilkynningar um veikar og dauðar Súlur síðan um miðjan apríl. Þær tilkynningar hafi aðallega borist frá Suðurnesjum, Vesturlandi í kringum Akranes og á Snæfellsnesi. Það gefi vísbendingu um að smitum sé ekkert að fækka og smithætta enn mikil.
Síðan þá höfum við fengið nokkrar tilkynningar um dauða andfugla víða um landið. Einn þeirra hefur greinst jákvæður. Svo kom nýlega ábending úr Vatnajökulsþjóðgarði við Breiðamerkursand þar sem hafa fundist fjöldamargir fuglar af ýmsum tegundum og þar kom í ljós að það fannst fuglaflensa í Skúmi.
Hún segir að það megi búast við því að það verði mikið um smit hjá andfuglum, sérstaklega í Gæsum án þess að það komi í ljós. Andfuglarnir séu gjarnan heilbrigðir þrátt fyrir að vera smitaðir. Vöktunin nær einungis til sýnatöku hjá dauðum fuglum þar sem erfitt er að að taka sýni hjá þeim en Brigette segist óttast að það sé mikið um smit hjá þeim sem valdi aukinni smithættu. Hún segir enga ástæðu fyrir almenning að hræðast smit en fyllstu varúðar þarf að gæta til að flensan berist ekki inn á alifuglabú. Sem betur fer hafi aðeins komið upp eitt tilvik þar sem þurfti að aflífa bakgarðsfugl á Suðurlandi.
Það mátti rekja þetta til smits í villtum fuglum af því þarna greindist þetta í Hrafni sem fannst sex dögum áður á sama stað. Það sýnir augljóslega þessa smithættu frá villtum fuglum fyrir alifugla.
Matvælastofnun berast enn margar tilkynningar um veika og dauða villta fugla. Skæð fuglaflensa hefur greinst í mörgum af þeim sýnum sem tekin hafa verið. 